钦定古今图书集成/明伦汇编/家范典/第047卷 > 《上孙权鲁王霸与太子和齐衡疏》
## 钦定古今图书集成/明伦汇编/家范典/第047卷 > 《上孙权鲁王霸与太子和齐衡疏》

吴顾谭

臣闻有国有家者，必明嫡庶之端，异尊卑之礼，使高
下有差，阶级逾邈。如此，则骨肉之恩生，觊觎之望绝。
昔贾谊陈治安之计，论诸侯之势，以为“势重，虽亲必
有逆节之累；势轻，虽疏必有保全之祚。”故淮南亲弟，
不终飨国，失之于势重也；吴芮疏臣，传祚长沙，得之
于势轻也。昔汉文帝使慎夫人与皇后同席，袁盎退
夫人之座，帝有怒色。及盎，辨上下之仪，陈人彘之戒，
帝既悦慎，夫人亦悟。“今臣所陈，非有所偏，诚欲以安
太子而便鲁王也。”